ขอให้นายจ้างนำแรงงานต่างด้าวผิดกฎหมาย แรงงานต่างด้าวที่ไม่มีนายจ้าง ขึ้นทะเบียนภายใน 13 กุมภาพันธ์นี้
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า จากการแพร่ระบาดของโรคโควิด -19 ระลอกใหม่ รัฐบาลมีความจำเป็นต้องขึ้นทะเบียนแรงงานต่างด้าวผิดกฎหมายให้ถูกต้อง ทั้งนี้เพื่อการตรวจคัดกรองควบคุมการแพร่ระบาดโรคโควิด -19 ที่เกิดขึ้นขณะนี้ โดยนับแต่เปิดลงทะเบียนแรงงานต่างด้าวตั้งแต่ 15 มกราคมที่ผ่านมา ขณะนี้มีแรงงานมาขึ้นทะเบียนแล้วกว่า 300,000 ราย และคาดว่าเมื่อครบกำหนดขึ้นทะเบียนในวันที่ 15 กุมภาพันธ์นี้ จะมีแรงงานมาขึ้นทะเบียนกว่า 500,000 ราย ซึ่งเป็นไปตามที่ประมาณการไว้ การขึ้นทะเบียนแรงงานต่างด้าวผิดกฎหมาย ซึ่งนอกจากส่งผลดีต่อการตรวจคัดกรองและควบคุมการแพร่ระบาดของโรคโควิด -19 ได้แล้ว ยังส่งผลดีต่อความมั่นคงของประเทศ ระบบการจ้างงานที่จะไม่ขาดแคลนแรงงาน รวมถึงยังเป็นการสร้างความมั่นใจในเรื่องความปลอดภัยให้กับประชาชนอีกด้วย อย่างไรก็ตาม ขอให้นายจ้างและแรงงานต่างด้าวที่ไม่มีนายจ้างมาขึ้นทะเบียนในช่วงเวลาที่เหลืออยู่นี้ ซึ่งหลังครบในวันที่ 13 กุมภาพันธ์นี้แล้ว ก็จะดำเนินคดีกับนายจ้างที่ไม่ปฏิบัติตามเ รวมถึงแรงงานที่ไม่ขึ้นทะเบียนทันที .รัฐมนตรีว่าการกระทรวงแรงงาน ยังกล่าวถึงการขึ้นทะเบียนแรงงานต่างด้าวระบบออนไลน์ในช่วงที่ผ่านมาว่าไม่พบปัญหาหรืออุปสรรคใดๆ ทั้งนี้ยังมีสายด่วน 1506 ให้สอบถามรายละเอียด รวมถึงมีล่าม 3 ภาษา เพื่ออำนวยความสะดวกให้กับแรงงานที่ไม่มีนายจ้างด้วย โดยเมื่อขึ้นทะเบียนแล้ว จะส่งข้อมูลไปยังกระทรวงสาธารณสุขเพื่อตรวจคัดกรองและส่งข้อมูลไปยังสำนักงานตรวจคนเข้าเมือง จากนั้นเมื่อทั้ง 2 หน่วยงาน ส่งข้อมูลกลับมากระทรวงแรงงานก็จะส่งข้อมูลให้กับกระทรวงมหาดไทยเพื่ออกบัตรชมพูให้แรงงานเหล่านี้ต่อไป